b"\n_START_ARTICLE_\nAntoni Morral Corominas\n_START_SECTION_\nBiografia\n_START_PARAGRAPH_\nAntoni era fill del llaurador Mart\xc3\xad Morral Sallent i de Teresa Corominas Falguera i fou el gran de tres germans. Van residir al carrer de Coromines, 3 de Sabadell. Cec de naixement, va aprendre a llegir la versi\xc3\xb3 en braille de la B\xc3\xadblia, essent molt probablement el primer sabadellenc de fer-ho. Durant part de la seva vida anava pidolant pels carrers de Sabadell, on tenia molt bona acceptaci\xc3\xb3, cantant i acompanyant-se amb la  m\xc3\xbasica de la seva guitarra. Juntament amb els seus oncles Ignasi Vall\xc3\xa8s i Maria Corominas, formaven part del primer grup d'evang\xc3\xa8lics a Sabadell batejats pel pastor baptista suec Jan Uhr, vers l'any 1889. Des de 1897 fins al 1905 fou el mateix Antoni qui va dirigir la comunitat baptista, davant la manca de lideratge i la greu crisi que va patir que va deixar la comunitat amb nom\xc3\xa9s tres membres. Va morir a Sabadell el 31 de gener de 1920, dins una recuperada i din\xc3\xa0mica congregaci\xc3\xb3 amb m\xc3\xa9s de 40 membres."